Komisjoni otsus,

11. märts 2004,

mis käsitleb küsimustikku liikmesriikide aruannete jaoks, mis tuleb esitada elektri- ja elektroonikaseadmete jäätmeid (WEEE) käsitleva Euroopa Parlamendi ja nõukogu direktiivi 2002/96/EÜ rakendamise kohta

(teatavaks tehtud numbri K(2004) 714 all)

(EMPs kohaldatav tekst)

(2004/249/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 27. jaanuari 2003. aasta direktiivi 2000/96/EÜ [1] elektri- ja elektroonikaseadmete jäätmete kohta, eriti selle artiklit 12,

ning arvestades järgmist:

(1) Direktiivi 2002/96/EÜ kohaselt peavad liikmesriigid saatma komisjonile direktiivi rakendamise aruande.

(2) Aruandes esitatakse üksikasjalik teave direktiivi siseriiklikusse õigusesse ülevõtmise ja selle rakendamise kohta. Aruanne koostatakse käesoleva otsuse küsimustiku alusel.

(3) Käesoleva otsusega ettenähtud meetmed on kooskõlas direktiivi 91/692/EMÜ [2] artikli 6 alusel loodud komitee arvamusega,

ON VASTU VÕTNUD KÄESOLEVA OTSUSE:

Artikkel 1

Liikmesriigid koostavad direktiivi 2002/96/EÜ rakendamise aruanded lisas esitatud küsimustiku alusel.

Artikkel 2

Käesolev otsus on adresseeritud liikmesriikidele.

Brüssel, 11. märts 2004

Komisjoni nimel

komisjoni liige

Margot Wallström

[1] ELT L 37, 13.2.2003, lk 24. Direktiivi on muudetud direktiiviga 2003/118/EÜ (ELT L 345, 31.12.2003, lk 106).

[2] EÜT L 377, 23.12.1991, lk 48. Direktiivi on viimati muudetud Euroopa Parlamendi ja nõukogu määrusega (EÜ) nr 1882/2003 (ELT L 284, 31.10.2003, lk 1).

--------------------------------------------------

LISA

KÜSIMUSTIK

liikmesriikide aruannete jaoks, mis tuleb esitada elektri- ja elektroonikaseadmete jäätmeid käsitleva direktiivi 2002/96/EÜ ülevõtmise ja rakendamise kohta

Esitatud teavet ei ole vaja korrata, kuid tuleb märkida, kus ja millal see on esitatud.

1. I. SISERIIKLIKUSSE ÕIGUSESSE ÜLEVÕTMINE

1.1. Kas komisjonile on esitatud siseriiklikud õigusaktid, millega direktiiv võetakse üle siseriiklikusse õigusesse? (Jah/Ei)

1.1.1. Kui vastus küsimusele 1.1 on jaatav, märkida üksikasjad.

1.1.2. Kui vastus küsimusele 1.1 on eitav, märkida põhjused.

1.2. Kas liikmesriik on mõne artikli 17 lõikes 3 nimetatud ülevõtmist puudutava sätte üle võtnud pädevate asutuste ja asjaomase majandussektori vahel sõlmitud kokkulepete abil? (Jah/Ei)

1.2.1. Kui vastus küsimusele 1.2 on jaatav, märkida üksikasjad.

2. DIREKTIIVI RAKENDAMINE

Lahuskogumist, korduskasutamist, taaskasutamist ja ringlussevõttu puudutavad andmed esitatakse eraldi aruandes artikli 12 lõikes 1 kindlaksmääratud vormis.

2.1. Kas on rakendatud artikli 4 kohaseid tootearendust puudutavaid meetmeid? (Jah/Ei)

2.1.1. Kui vastus küsimusele 2.1 on jaatav, märkida rakendatud meetmeid puudutavad üksikasjad.

Üksikasjades märkida andmed meetmete kohta, millega tagatakse, et tootjad ei takista elektri- ja elektroonikaseadmete jäätmete korduskasutamist.

2.1.2. Kui vastus küsimusele 2.1 on eitav, märkida põhjused.

2.1.3. Palun hinnata kõnealuse artikli kohaldamisel saadud positiivseid ja negatiivseid kogemusi.

2.2. Kas on loodud direktiivi artikli 5 kohased süsteemid, mis võimaldavad lõppvaldajatel ja turustajatel elektri- ja elektroonikaseadmete jäätmed tasuta tagastada? (Jah/Ei)

2.2.1. Kui vastus küsimusele 2.2 on jaatav, märkida üksikasjad. Need hõlmavad järgmist:

- süsteemide üldkirjeldust;

- andmeid selle kohta, kuidas rakendatakse jäätmete turustajale tasuta tagastamist arvulise vastavuse alusel ning selle kohta, kas ja milliseid artikli 5 lõike 2b kohaseid muid meetmeid on rakendatud,

- andmeid selle kohta, kas tootjad on loonud ja kasutavad individuaalseid ja/või kollektiivseid kodumajapidamiste elektri- ja elektroonikseadmete jäätmete tagasivõtusüsteeme,

- andmeid selle kohta, kas ja milline erikord on ette nähtud saastunud elektri- ja elektroonikseadmete jäätmete ning olulisi komponente mittesisaldavate elektri- ja elektroonikseadmete jäätmete hoolduse tarvis,

- lisaks palutakse anda teavet elektri- ja elektroonikaseadmete jäätmete kogumissüsteemide kohta mujalt kui kodumajapidamistest.

2.2.2. Kui vastus küsimusele 2.2 on eitav, märkida põhjused.

2.2.3. Palun hinnata käesoleva artikli sätete kohaldamisel saadud positiivseid ja negatiivseid kogemusi.

2.3. Kas elektri- ja elektroonikaseadmete jäätmete keskkonnaohutu töötlemise tagamiseks on rakendatud artikli 6 kohaseid vajalikke meetmeid?

2.3.1. Kui vastus küsimusele 2.3 on jaatav, märkida üksikasjad. Need hõlmavad järgmist:

- liikmesriikides kasutusel olevate töötlemissüsteemide üldkirjeldust,

- nõuete või standardite kirjeldust juhul, kui kogutud elektri- ja elektroonikaseadmete jäätmete töötlemisnõuded või kvaliteedi miinimumstandardid liikmesriikides erinevad direktiivi II lisas toodutest või on karmimad,

- kui elektri- ja elektroonikaseadmete jäätmete taaskasutamise puhul ei nõuta direktiivi 75/442/EMÜ [1] artikli 11 lõike 1b kohast luba, kirjeldada, millistel tingimustel selline erand tehakse ning kuidas viiakse läbi direktiivi 2002/96/EÜ artikli 6 lõikega 2 ettenähtud kontrollid,

- ladustamis- ja töötlemiskohtadele esitatavate nõuete kirjeldust, kui need on rangemad kui III lisas sätestatud nõuded,

- lühikirjeldust eeskirjade, menetluste ja kontrollide kohta, mida rakendatakse elektri- ja elektroonikaseadmete jäätmete ekspordi suhtes väljapoole ühendust ning mida tuleb arvestada direktiivi artikli 7 lõigetes 1 ja 2 sätestatud kohustuste ja eesmärkide täitmiseks, võttes arvesse direktiivi artikli 6 lõiget 5.

2.3.2. Kui vastus küsimusele 2.3 on eitav, märkida põhjused.

2.3.3. Palun hinnata käesoleva artikli sätete kohaldamisel saadud positiivseid ja negatiivseid kogemusi.

2.4. Kas elektri- ja elektroonikaseadmete jäätmete keskkonnaohutu korduskasutamise, taaskasutamise ja ringlussevõtu tagamiseks on rakendatud direktiivi artikli 7 kohaseid vajalikke meetmeid?

2.4.1. Kui vastus küsimusele 2.4 on jaatav, kirjeldada üldiselt meetmeid, mida on korduskasutamise, taaskasutamise ja ringlussevõtmise eesmärkide saavutamiseks rakendatud.

2.4.2. Kui vastus küsimusele 2.4 on eitav, märkida põhjused.

2.4.3. Palun märkida, mida on tehtud, pidades silmas direktiivi artikli 7 lõiget 5.

2.4.4. Palun hinnata käesoleva artikli sätete kohaldamisel saadud positiivseid ja negatiivseid kogemusi.

2.5. Kas elektri- ja elektroonikaseadmete jäätmete hoolduse rahastamise tagamiseks on rakendatud direktiivi artiklite 8 ja 9 kohaseid meetmeid?

2.5.1. Kui vastus küsimusele 2.5 on jaatav, märkida üksikasjad. Need hõlmavad järgmist:

- üldist ülevaadet rahastamiskorrast liikmesriikides ning rahastamise nõude rakendamise peamistest skeemidest,

- üksikasju, mis puudutavad kodumajapidamistest pärit vanade jäätmete eest makstavaid tasusid, kui seda süsteemi rakendatakse,

- üksikasju, mis puudutavad elektri- ja elektroonikaseadmeid sidevahendite abil müüvatele tootjatele kohaldatavaid erieeskirju, kui need on olemas.

2.5.2. Kui vastus küsimusele 2.5 on eitav, märkida põhjused.

2.5.3. Palun hinnata käesoleva artikli sätete kohaldamisel saadud positiivseid ja negatiivseid kogemusi.

2.6. Kas elektri- ja elektroonikaseadmete kasutajate teavitamiseks ning nende julgustamiseks elektri- ja elektroonikaseadmete jäätmete hoolduses osalemiseks on rakendatud vajalikke meetmeid kooskõlas direktiivi artikliga 10?

2.6.1. Kui vastus küsimusele 2.6 on jaatav, märkida üksikasjad.

2.6.2. Kui vastus küsimusele 2.6 on eitav, märkida põhjused.

2.6.3. Palun hinnata käesoleva artikli sätete kohaldamisel saadud positiivseid ja negatiivseid kogemusi.

2.7. Kas elektri- ja elektroonikaseadmete jäätmete töötlemisettevõtete teavitamiseks on rakendatud vajalikke meetmeid kooskõlas direktiivi artikliga 11?

2.7.1. Kui vastus küsimusele 2.7 on jaatav, märkida üksikasjad, eriti mis puudutab edastatava teabe tüüpi ja edastusvahendit.

2.7.2. Kui vastus küsimusele 2.7 on eitav, märkida põhjused.

2.7.3. Palun hinnata käesoleva artikli sätete kohaldamisel saadud positiivseid ja negatiivseid kogemusi.

2.8. Palun märkida üksikasjad, mis puudutavad käesoleva direktiivi rakendamise tagamiseks liikmesriikides kohaldatavaid kontrolli- ja järelevalvesüsteeme.

[1] EÜT L 194, 25.7.1975, lk 39.

--------------------------------------------------